Eżempju 1: Ir-Reġjun X għandu fil-pussess tiegħu 100 % ta’ bank tal-iżvilupp reġjonali li l-kompitu tiegħu, kif definit mill-Istatuti tiegħu, huwa li jappoġġja l-iżvilupp ekonomiku fir-reġjun. Ir-Reġjun X jippresjedi l-korp superviżorju tal-bank, li l-kompitu tiegħu huwa li jagħti l-orjentamenti strateġiċi tal-attivitajiet tal-bank u li jivvota dwar il-baġit, il-persunal u ħatriet tal-maniġers tal-bank. Il-bank jista’ jieħu liberament deċiżjonijiet ta’ finanzjament ta’ kuljum, jiġifieri li jagħti self u garanziji lil intrapriżi fir-reġjun li jaqgħu barra l-ambitu ta’ dak li hu meqjus “sinifikattiv”. Deċiżjonijiet sinifikattivi (bħal deċiżjonijiet dwar strateġiji ta’ self, persunal, baġit) huma soġġetti għall-influwenza deċiżiva tal-awtorità kontraenti ta’ kontroll. Minn dawk l-arranġamenti jirriżulta li r-Reġjun X jeżerċita fuq il-bank kontroll li huwa simili għal dak eżerċitat fuq id-dipartimenti teigħu stess. Ir-Reġjun X irid jafda lill-bank tal-iżvilupp reġjonali b’kompiti ta’ implimentazzjoni ta’ strument finanzjarju. Peress li effettivament jikkontrolla l-bank li huwa kompletament fil-pussess tiegħu u peress li l-bank ma għandu l-ebda attività kummerċjali minbarra l-kompiti mwettqa għar-Reġjun X, hemm relazzjoni in-house bejn ir-Reġjun X u l-bank li tippermetti lir-Reġjun X jafda kompiti ta’ implimentazzjoni tal-istrument finanzjaru lill-bank diment li l-bank jirrispetta r-rekwiżiti tal-Artikolu 7 tas-CDR. Eżempju 2: Ir-Reġjun X għandu fil-pussess tiegħu 1 % ta’ bank tal-iżvilupp nazzjonali li l-kompitu tiegħu definit bil-liġi, huwa li jappoġġja l-iżvilupp ekonomiku fl-Istat Membru. Ir-Reġjun X huwa membru tal-bord superviżorju tal-bank. Il-bank jista’ jieħu liberament deċiżjonijiet ta’ finanzjament ta’ kuljum, jiġifieri li jagħti self u garanziji lil intrapriżi fir-reġjun li jaqgħu barra l-ambitu ta’ dak li hu meqjus “sinifikattiv”. Madankollu, deċiżjonijiet sinifikattivi (bħal deċiżjonijiet dwar strateġiji ta’ self, persunal, baġit) huma soġġetti għall-influwenza deċiżiva tal-awtorità kontraenti ta’ kontroll. Abbażi tad-drittijiet mehmuża mas-sħubija tiegħu, ir-Reġjun X jeżerċita fuq il-bank kontroll li huwa simili għal dak eżerċitat fuq id-dipartimenti teigħu stess. Barra l-kompiti mwettqa għar-Reġjun X, il-bank għandu attivitajiet kummerċjali li jirrappreżentaw 15 % tat-turnover totali medju tiegħu. F’Ġunju 2016 (taħt id-Direttiva 2014/24/UE) ir-Reġjun X irid jafda lill-bank b’kompiti ta’ implimentazzjoni ta’ strument finanzjarju. Peress li effettivament jikkontrolla l-bank (anki jekk għandu fil-pussess tiegħu 1 % biss) u peress li l-bank iwettaq aktar minn 80 % tal-attivitajiet tiegħu f’kompiti fdati lilu mill-proprjetarji tiegħu (41) (kif ikkalkulat abbażi tat-turnover totali medju tal-bank għat-tliet snin qabel l-għoti tal-kuntratt), hemm relazzjoni in-house bejn ir-Reġjun X u l-bank li tippermetti lir-Reġjun X jafda kompiti ta’ implimentazzjoni tal-istrument finanzjarju lill-bank diment li l-bank jirrispetta r-rekwiżiti tal-Artikolu 7 tas-CDR. Eżempju 3: L-Istat għandu fil-pussess tiegħu 100 % ta’ bank tal-iżvilupp li l-kompitu tiegħu huwa li jappoġġja l-iżvilupp ekonomiku fl-Istat Membru. Il-Ministeru X huwa Membru tal-korp superviżorju tal-bank. Il-bank jista’ jieħu liberament deċiżjonijiet ta’ finanzjament ta’ kuljum, jiġifieri li jagħti self u garanziji lil intrapriżi fir-reġjun li jaqgħu barra l-ambitu ta’ dak li hu meqjus “sinifikattiv”. Madankollu, deċiżjonijiet sinifikattivi (bħal deċiżjonijiet dwar strateġiji ta’ self, persunal, baġit) huma soġġetti għall-influwenza deċiżiva tal-awtorità kontraenti ta’ kontroll u konsegwentement, il-Ministeru X jeżerċita fuq il-bank kontroll li huwa simili għal dak eżerċitat fuq id-dipartimenti tiegħu stess. Barra l-kompiti mwettqa għall-Ministeru X, il-bank għandu attivitajiet kummerċjali li jirrappreżentaw 15 % tat-turnover totali medju tiegħu. F’Ġunju 2016 (taħt id-Direttiva 2014/24/UE) il-Ministeru X irid jafda lill-bank b’kompiti ta’ implimentazzjoni ta’ strument finanzjarju. Peress li effettivament jikkontrolla l-bank u peress li l-bank iwettaq aktar minn 80 % tal-attivitajiet tiegħu f’kompiti fdati lilu mill-proprjetarji tiegħu (42) (kif ikkalkulat abbażi tat-turnover totali medju tal-bank għat-tliet snin qabel l-għoti tal-kuntratt), hemm relazzjoni in-house bejn il-Ministeru X u l-bank li tippermetti lill-Ministeru X jafda kompiti ta’ implimentazzjoni tal-istrument finanzjarju lill-bank diment li l-bank jirrispetta r-rekwiżiti tal-Artikolu 7 tas-CDR.